De nære slektskapsbåndene mellom dyr og sopper ble oppdaget av den britiske biologen Thomas Cavalier-Smith i 1987, på grunnlag av RNA-baserte slektskapsanalyser. I etterkant har man også funnet mange ikke-genetiske fellestrekk (homologier) for Opisthokontas delgrupper. Blant disse er: evne til å fremstille kitin; cellene beveger seg ved hjelp av én bakoverrettet cilie (hos sopp bevart i algesoppene, hos dyr bevart f.eks. i sædcellen); bruk av glykogen (og ikke stivelse) som opplagsnæring; forekomsten av proteinet kollagen.